Flere oversøiske lande har taget druen til sig. F.eks. er produktionen af Tempranillo blevet 10-20-doblet i Australien siden årtusindskiftet. Men også producenter i Argentina, Californien og sågar Texas har taget druen til sig. Også det sydlige Oregon og Rogue Valley skaber Tempranillo, der kan være lige så fyldige og herligt pebrede som deres spanske forbilleder.
Og det er egentligt ikke så underligt, at verden tager druen til sig. Tempranillos karakteristika passer perfekt til de oversøiske ganer: Den er mørk med en god fylde, har et forholdsvis lavt syreindhold og milde tanniner – det kunne næsten være en beskrivelse af en klassisk australsk rødvin. Dernæst er Tempranillo som skabt til fadlagring på nye egetræsfade, som kun booster alle parametrene yderligere.